Peter Møllers vei, Løren, bydel Grünerløkka, forlengelse av Frydenbergveien fra Alnabanen til snuplass ved Dag Hammarskjölds vei. Oppkalt 1951 etter apotekeren og kjemikeren Peter Møller (1793–1869) som drev Svaneapoteket 1829–63, oppfant ny metode for utvinning av medisintran og grunnla tranfabrikker i flere norske byer. Firmaet Peter Møller A/S (nå en del av Orkla ASA) hadde tidligere adressen nr. 13 til veien.
4a. Kanonhallen, en tidligere verkstedhall som ligger mellom veien og Lørenparken («Peer Gynt skulturpark»). Den var verkstedhall for artilleri og tyngre våpen oppført av tyskerne som en del av Løren leir i 1941. Arbeidskraften var sovjetiske krigsfanger som arbeidet under elendige forhold. 1945–2004 ble verkstedhallen brukt av Hærens våpentekniske korps. Den ble overtatt av Selvaagbygg og er innredet til kulturhus og utleielokale. Fra 2021 holder Nationaltheatret til her mens bygningen i sentrum er under rehabilitering. Hallen er fredet som et av få verkstedmiljøer fra den annen verdenskrig. Et av Oslo Byes Vels blå skilt er satt opp på bygningen.